**Izglītības pakalpojumu nodrošināšanas iekšējais audits**

**Sākotnējā izpēte**

**Iekšējā audita tvērums**

Iekšējā audita tvērumā ietilpst pašvaldības struktūrvienība, kas ir atbildīga par izglītības pakalpojumu politikas izveidi un ieviešanas uzraudzību pašvaldībā, kā arī visas pašvaldības institūcijas, kas nodrošina izglītības pakalpojumus (izglītības institūcijas).

Ar izglītības institūcijām tiek saprastas pirmsskolas izglītības iestādes, sākumskolas, vidusskolas, profesionālās izglītības iestādes, kā arī institūcijas, kas nodrošina interešu izglītību. Ar atbalsta funkcijām tiek saprasts juridiskais, lietvedības, IT, grāmatvedības, publisko iepirkumu, infrastruktūras uzturēšanas un cits atbalsts, kas nepieciešams izglītības jomas pašvaldību institūciju darbības nodrošināšanai.

*Izvērtējams cik lielā apmērā un attiecībā uz kādiem jautājumiem iekšējā audita tvērumā iekļaujamas īstenotās uzraudzības un citas funkcijas attiecībā uz privātās izglītības iestādēm.*

*Izvērtējams vai iekšējā audita tvērumā ietvert tikai vispārējo izglītību, vispārējo izglītību un pirmsskolas izglītību vai arī papildus iekļaut arī interešu izglītību.*

*Izvērtējams vai iekšējā audita tvērumā ietverama arī pašvaldības Centrālās administrācijas struktūrvienība, kas nodrošina atlīdzības aprēķinu.*

*Iegūt visu pašvaldības institūciju sarakstu, kas ir iesaistītas izglītības pakalpojumu nodrošināšanā, kā arī iegūt visu privāto institūciju sarakstu, kas iesaistītas izglītības pakalpojumu nodrošināšana. Sākotnējais saraksts (izņemot privātās institūcijas) var tikt iegūts izmantojot pašvaldības nolikumu un pašvaldības iestāžu nolikumus.*

**Iesaistīto institūciju darbības analīze**

Izglītības iestāžu darbības analīze par pēdējiem pieciem gadiem, tai skaitā, skolēnu skaits sadalījumā pa izglītības līmeņiem (pirmsskolas, pamatskolas, vidusskolas, speciālā izglītība, utt.), piedāvāto fakultatīvo nodarbību un dalībnieku skaits.

*Izglītības institūciju darbības analīzei var tikt izmantotas izglītības institūciju interneta vietnes vai arī var tikt pieprasīta informācija no izglītības institūcijām. Analīzes rezultāti var tikt atspoguļoti iekšējā audita darba dokumentos (skatīt iekšējā audita jautājumus) vai arī var tikt izveidoti pastāvīgie audita faili par katru no pašvaldības izglītības institūcijām vai viens pastāvīgais fails par pašvaldības izglītības pakalpojumiem kopumā. Izglītības institūciju analīzē var tikt izmantota Izglītības un zinātnes ministrijas nodrošinātā informācija dažādās datu bāzēs.*

**Normatīvais regulējums (apkopojums)**

*Apzināt normatīvā regulējuma prasības, kas attiecas uz iekšējā audita uzdevumu un iekšējā audita tvērumu.*

Zemāk iekļauti piemēri normatīvā regulējuma prasībām, bet tā nav pilnīga normatīvā regulējuma analīze un iekšējā audita plānošanā un īstenošanā jāveic detalizētāka normatīvā regulējuma analīze. Normatīvais regulējums, kas attiecas uz auditējamo jomu:

* Pašvaldību likums[[1]](#footnote-2) (turpmāk - PL);
* Izglītības likums[[2]](#footnote-3) (turpmāk – IL);
* Likums par reglamentētajām profesijām un profesionālās kvalifikācijas atzīšanu[[3]](#footnote-4);
* Izglītības attīstības pamatnostādnes 2021.-2027.gadam[[4]](#footnote-5);
* Pedagogu profesijas standarts[[5]](#footnote-6);
* Ministru kabineta 2011.gada 15.jūlija noteikumi Nr. 523[[6]](#footnote-7) " Kārtība, kādā aprēķina un sadala valsts budžeta mērķdotāciju pedagogu darba samaksai pašvaldību izglītības iestādēs, kurās īsteno profesionālās pamatizglītības, arodizglītības un profesionālās vidējās izglītības programmas”;
* Ministru kabineta 2020.gada 25.augusta noteikumi Nr.538[[7]](#footnote-8) "Kārtība, kādā valsts finansē darba samaksu pedagogiem privātajās izglītības iestādēs";
* Ministru kabineta 2016.gada 15.jūlija noteikumi Nr.477[[8]](#footnote-9) "Speciālās izglītības iestāžu, internātskolu, speciālās izglītības pirmsskolas grupu un vispārējās izglītības iestāžu speciālās izglītības klašu finansēšanas kārtība" un 2023.gada 29.augusta grozījumi Nr. 495[[9]](#footnote-10);
* Ministru kabineta 2016.gada 15.jūlija noteikumi Nr.479[[10]](#footnote-11) "Grozījumi Ministru kabineta 2007.gada 2.oktobra noteikumos Nr.655 "Noteikumi par profesionālās izglītības programmu īstenošanas izmaksu minimumu uz vienu izglītojamo”";
* Ministru kabineta 2016.gada 15. jūlija noteikumi Nr.475[[11]](#footnote-12) "Grozījumi Ministru kabineta 2011.gada 27.decembra noteikumos Nr.1036 "Kārtība, kādā valsts finansē profesionālās ievirzes sporta izglītības programmas"";
* Ministru kabineta 2011.gada 10.maija noteikumi Nr. 354[[12]](#footnote-13) “Noteikumi par pedagogu profesiju un amatu sarakstu”;
* Ministru kabineta 2021.gada 10. augusta noteikumi Nr. 528 “Vispārējās izglītības iestāžu un profesionālās izglītības iestāžu pedagoģiskā procesa un eksaminācijas centru profesionālās kvalifikācijas ieguves organizēšanai obligāti nepieciešamā dokumentācija”[[13]](#footnote-14);
* Ministru kabineta 2017.gada 23.maija noteikumi Nr. 264[[14]](#footnote-15) “Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām”;
* Ministru kabineta 2018.gada 11. septembra noteikumi Nr. 569 “Noteikumi par pedagogiem nepieciešamo izglītību un profesionālo kvalifikāciju un pedagogu profesionālās kompetences pilnveides kārtību”[[15]](#footnote-16);
* Ministru kabineta 2020. gada 25. augusta noteikumi Nr.538[[16]](#footnote-17) “Kārtība, kādā valsts finansē darba samaksu pedagogiem privātajās izglītības iestādēs”.

**Atbildību sadalījums**

* **Izglītības politikas plānošana un ieviešanas uzraudzība** - vispārējās izglītības politikas plānošana un uzraudzība ir IZM kompetencē. Galvenais dokuments ir Izglītības attīstības pamatnostādnes[[17]](#footnote-18), apstiprinātas Saeimā un izstrādātas saskaņā ar Izglītības likuma 131.pantu.
* **Izglītības iestāžu dibināšana, reorganizācija un likvidācija** – pašvaldības veic izglītības iestāžu tīkla plānošanu atbilstoši izglītojamo skaitam, tai skaitā veic izglītības iestāžu dibināšanu, reorganizāciju un likvidāciju, bet lēmumu pieņem dome, saskaņojot ar IZM. Izglītības iestāžu darba organizācija un kontrole – IZM izstrādā darba organizēšanas principus, bet Izglītības kvalitātes valsts dienests (turpmāk - IKVD) veic izglītības iestādes darbības kontroli par iestāžu darbību atbilstību Izglītības jomas normatīvo aktu prasībām. Vispārējās izglītības iestādes vadītāju pieņem darbā un atbrīvo no darba pašvaldība, saskaņojot ar IZM. Šajā procesā tām ir jāņem vērā Valsts pārvaldes iekārtas likuma 15. pants - tiešās pārvaldes iestādes izveidošana, reorganizācija un likvidācija. Pašvaldības iestāžu reorganizāciju un likvidāciju regulē 15.panta trešā, ceturtā, piektā un sestā daļa.
* **Izglītības iestāžu finansēšana** – ikgadējā budžeta priekšlikumus izstrādā IZM, MK nosaka, kā aprēķina mērķdotāciju pašvaldības vispārējās izglītības iestādei, pašvaldības nosaka kārtību, kādā to iestādes finansējamas no budžeta, pašvaldības piešķir līdzekļus budžeta iestādēm un kontrolē šo līdzekļu izlietojumu. Finansējumu nodrošina gan no valsts, gan pašvaldību budžeta.
* **Izglītības iestāžu darba organizācija un** kontrole – IZM izstrādā darba organizēšanas principus, bet IKVD veic izglītības iestādes darbības kontroli par iestāžu darbību atbilstību Izglītības jomas normatīvo aktu prasībām. Vispārējās izglītības iestādes vadītāju pieņem darbā un atbrīvo no darba pašvaldība, saskaņojot ar IZM.
* **Pedagogu darba organizācija, uzraudzība un samaksa** – Izglītības prasības nosaka MK noteikumi, bet to ievērošanas uzraudzību veic IKVD un vispārējās izglītības iestādes vadītājs. Atalgojuma principi noteikti MK noteikumos, bet pedagoga atalgojumu, pamatojoties uz noteiktiem kritērijiem, nosaka vispārējās izglītības iestādes vadītājs.

**Pašvaldību loma**

Izglītības likuma 17.pants nosaka pašvaldību lomu pedagogu darba organizācijā:

* (2) pieņem darbā un atbrīvo no darba tās padotībā esošo vispārējās izglītības iestāžu, tai skaitā internātskolu, speciālo izglītības iestāžu, profesionālās izglītības iestāžu, interešu izglītības iestāžu, profesionālās ievirzes izglītības iestāžu sportā vadītājus, saskaņojot ar Izglītības un zinātnes ministriju, bet profesionālās ievirzes izglītības iestāžu mākslā vai kultūrā vadītājus — saskaņojot ar attiecīgās nozares ministriju;
* (24) organizē pedagogu profesionālās meistarības pilnveidi, koordinē un nodrošina metodisko darbu.

Izglītības likuma 17.pants nosaka pašvaldību kompetences izglītībā:

* (1) Katras pašvaldības pienākums ir nodrošināt bērniem, kuru dzīvesvieta deklarēta pašvaldības administratīvajā teritorijā, iespēju iegūt pirmsskolas izglītību un pamatizglītību bērna dzīvesvietai tuvākajā izglītības iestādē vai tuvākajā izglītības iestādē, kas īsteno izglītības programmu valsts valodā, nodrošināt jauniešiem iespēju iegūt vidējo izglītību, kā arī nodrošināt iespēju īstenot interešu izglītību un atbalstīt ārpusstundu pasākumus, arī bērnu nometnes.
* (2) Lai nodrošinātu iespēju apmeklēt izglītības iestādi pēc brīvas izvēles bērnam, kura dzīvesvieta deklarēta pašvaldības administratīvajā teritorijā, bet kurš mācās izglītības iestādē, kas atrodas citas pašvaldības administratīvajā teritorijā, pašvaldībai atbilstoši Ministru kabineta noteiktajai kārtībai ir pienākums slēgt līgumu par piedalīšanos attiecīgās pašvaldības padotībā esošas izglītības iestādes uzturēšanas izdevumu finansēšanā.
* (3) Republikas pilsētas pašvaldība un novada pašvaldība: saskaņojot ar Izglītības un zinātnes ministriju, dibina, reorganizē un likvidē vispārējās izglītības iestādes, tai skaitā internātskolas, speciālās izglītības iestādes un klases, kā arī pirmsskolas izglītības grupas bērniem ar speciālām vajadzībām un interešu izglītības iestādes, bet, saskaņojot ar attiecīgās nozares ministriju un Izglītības un zinātnes ministriju, dibina, reorganizē un likvidē profesionālās ievirzes izglītības iestādes.
* (7) uztur tās padotībā esošās izglītības iestādes, izņemot speciālās izglītības iestādes, kas īsteno speciālās izglītības programmas pamatizglītības vai vidējās izglītības pakāpē un nodrošina internāta pakalpojumus, kā arī speciālās izglītības iestādes — attīstības vai rehabilitācijas centrus, ievērojot, ka šo iestāžu finansiālais nodrošinājums nedrīkst būt mazāks par Ministru kabineta noteikto, un kontrolē šo finanšu līdzekļu izmantošanu;

**Pedagogu darba samaksa**

Izglītības likuma 53.pants nosaka pedagogu darba samaksas principus. Pedagoga mēnešalgu nosaka atbilstoši mēnešalgas likmei, kas nav zemāka par MK noteikto likmi, un darba slodzei. Nosakot mēnešalgu, var ņemt vērā arī pedagoga darba stāžu, kā arī pedagoga profesionālo kvalifikāciju. Pedagogam, kuram piešķirta profesionālās darbības kvalitātes pakāpe, nosaka piemaksu pie mēnešalgas izglītības iestādes vadītāja noteiktajā apmērā, ņemot vērā šim mērķim izglītības iestādei pieejamos finanšu līdzekļus. Kvalitātes pakāpi ņem vērā tajā izglītības iestādē, kurā pedagoga profesionālās darbības kvalitāte ir novērtēta. 60.pants – izglītības iestāžu finansēšanas kārtība – izglītības iestāžu dibinātāji nodrošina šo iestāžu finansējumu, ievērojot MK noteikto izglītības programmu īstenošanas izmaksu uz vienu izglītojamo.

Pedagogu darba samaksas nodrošināšanai pašvaldību vispārējās izglītības iestādēs un valsts augstskolu vispārējās vidējās izglītības iestādēs tiek piešķirta valsts budžeta mērķdotācija atbilstoši MK 2022.gada 21.jūnija noteikumi Nr.376[[18]](#footnote-19) nosaka kārtību, kādā aprēķina un sadala valsts budžeta mērķdotāciju pašvaldību izglītības iestādēm bērnu no piecu gadu vecuma izglītošanā nodarbināto pirmsskolas izglītības pedagogu darba samaksai un pašvaldību vispārējās pamatizglītības un vispārējās vidējās izglītības iestāžu, kā arī valsts augstskolu vispārējās vidējās izglītības iestāžu pedagogu darba samaksai. Savukārt MK 2016.gada 5.jūlija noteikumi Nr. 445[[19]](#footnote-20) nosaka pedagogu darba samaksas noteikšanas kārtību, darba samaksas apmēru un pedagogu darba slodzes lielumu, tai skaitā:

* 2. punkts - mēneša darba algu pedagogam nosaka par darba laiku astronomiskajās stundās. Atsevišķi nosacījumi attiecībā uz izglītības iestādes vadītāju.
* 10.punkts - Pedagogu mēneša darba algas likmi laikposmam no kārtējā gada 1.  septembra līdz nākamā gada 31. augustam nosaka izglītības iestādes vadītājs. Izglītības iestādes vadītājam, saskaņā ar iestādē apstiprinātajiem kritērijiem, izvērtējot pedagoga darba intensitāti un personīgo ieguldījumu izglītības iestādes attīstībā, apstiprinātā valsts budžeta finansējuma ietvaros ir tiesības noteikt līdz 50 procentiem augstāku vispārējās izglītības, profesionālās izglītības un interešu izglītības pedagoga mēneša darba algas likmi par šajos noteikumos minēto zemāko pedagoga mēneša darba algas likmi. Izglītības iestādes vadītājs, nosakot mēneša darba algas likmi, var ņemt vērā pedagoga pedagoģiskā darba stāžu.
* 11.punkts - Pedagogu darba algu (darba samaksas daļu, kas noteikta, ņemot vērā pedagoga mēneša darba algas likmi un slodzi), katru gadu nosaka izglītības iestādes vadītājs, veicot tarifikāciju uz 1. septembri. Tarifikācijā norāda katra pedagoga slodzi, kā arī vakantos pedagogu amatus un vakanto stundu skaitu mācību priekšmetos atbilstoši izglītības programmas mācību priekšmetu stundu plānam. M = A × st : sl, A – mēneša darba algas likme, st – sertificēto darba stundu skaits nedēļā, sl – darba slodze nedēļā, kas atbilst vienai mēneša darba algas likmei.
* 22.punkts - Valsts ģimnāziju un profesionālās izglītības kompetences centru pedagogiem (izņemot pedagogus, kuri īsteno pirmā līmeņa profesionālās augstākās izglītības programmas) nosaka piemaksu 10 % apmērā no mēneša darba algas.
* 25.punkts - Piemaksu par papildu pedagoģisko darbu, kas nav iekļauts pedagoga amata aprakstā (darba apjoma palielināšanās, izņemot promesošu pedagogu aizvietošanu), pedagogam piešķir un piemaksas apmēru nosaka attiecīgās izglītības iestādes 30% no pedagogam tarifikācijā aprēķinātās darba algas par stundām, kas noteikta papildu darba veicējam, un, veicot pārtarifikāciju, piemaksu iekļauj izglītības iestādes pedagogu tarifikācijas sarakstā.
* 26.punkts - Ņemot vērā personisko darba ieguldījumu, pedagogam var piešķirt prēmiju vai naudas balvu, izmantojot ietaupītos darba samaksai paredzētos budžeta līdzekļus. No valsts budžeta mērķdotācijas izmaksāto prēmiju un naudas balvu kopējais apjoms kalendāra gadā nedrīkst pārsniegt 120 % no pedagoga mēneša darba algas, bet kopējais kalendāra gadā izmaksāto prēmiju un naudas balvu apjoms nedrīkst pārsniegt 175 % no pedagoga mēneša darba algas. Izglītības iestāžu vadītājiem paredzētās naudas balvas vai prēmijas apmēru nosaka izglītības iestādes dibinātājs, pārējiem pedagogiem – iestādes vadītājs saskaņā ar izglītības iestādē apstiprināto naudas balvu vai prēmiju piešķiršanas kārtību.
* 29.punkts – Pedagogu darba samaksas fonda apmērs izglītības iestādei. Ministrija – ministrijas padotībā esošajām izglītības iestādēm. Pašvaldība – pašvaldības izglītības iestādēm.

**Piešķiramā finansējuma apmērs**

* Pašvaldībām piešķiramā finansējuma apmēra aprēķina kārtību nosaka vairāki MK noteikumi: MK 15.07.2016. noteikumi Nr.478[[20]](#footnote-21) "Grozījumi Ministru kabineta 05.07.2011. noteikumos Nr.523 "Kārtība, kādā aprēķina un sadala valsts budžeta mērķdotāciju pedagogu darba samaksai pašvaldības izglītības iestādēs, kurās īsteno profesionālās pamatizglītības, arodizglītības un profesionālās vidējās izglītības programmas""[[21]](#footnote-22);
* 25.08.2020. Nr.538 "Kārtība, kādā valsts finansē darba samaksu pedagogiem privātajās izglītības iestādēs"[[22]](#footnote-23);
* 15.07.2016. Nr.477 "Speciālās izglītības iestāžu, internātskolu, speciālās izglītības pirmsskolas grupu un vispārējās izglītības iestāžu speciālās izglītības klašu finansēšanas kārtība";
* 15.07.2016. Nr.479 "Grozījumi Ministru kabineta 2007.gada 2.oktobra noteikumos Nr.655 "Noteikumi par profesionālās izglītības programmu īstenošanas izmaksu minimumu uz vienu izglītojamo""[[23]](#footnote-24);

**Sākotnējais risku izvērtējums, t.sk. ņemot vērā Valsts kontroles pašvaldību rokasgrāmatu[[24]](#footnote-25)**

* Pašvaldība nav veikusi izglītības iestāžu tīkla izvērtējumu. Pašvaldības nevērtē katras konkrētās izglītības institūcijas nepieciešamību un pievienoto vērtību (t.sk. skolēnu skaits, sociālā funkcija);
* Pašvaldība neuzkrāj skaidru un precīzu informāciju par tās īpašumā esošajiem nekustamajiem īpašumiem, kas tiek izmantoti izglītības pasākumu nodrošināšanai;
* Izglītības institūciju nekustamā īpašuma pārvaldība ir bez izmaksu analīzes un skaidri definētiem uzdevumiem;
* Izglītības institūcijām nav izstrādāti attīstības plānošanas dokumenti un tie nav apstiprināti no pašvaldību vadības puses. Izglītības institūciju plānošanas dokumentos mērķi noteikti vispārīgi, plānotie rezultāti nav izmērāmi un nav skaidri noteikts nepieciešamā finansējuma apjoms (t.sk. infrastruktūras uzturēšanai un uzlabošanai). Plānoto mērķu un rezultātu sasniegšana netiek pietiekami uzraudzīta no pašvaldības puses;
* Netiek veikts izglītības institūciju vadītāju darbības novērtējums;
* Netiek īstenoti pasākumi pedagogu profesionālās meistarības pilnveidei;
* Pedagogu atalgojuma aprēķins netiek veikts saskaņā ar spēkā esošo normatīvo regulējumu;
* Netiek apzinātas pašvaldības iedzīvotāju vajadzības un vēlmes attiecībā uz izglītības pakalpojumiem, t.sk. interešu izglītība;
* Atbalsta funkcijas netiek centralizētas, tādējādi radot nevajadzīgu funkciju sadrumstotalību un papildus izmaksas;
* Izglītības iestādes un programmas nav akreditētas;
* Pedagogu tarifikācija nav noteikta saskaņā ar spēkā esošajiem normatīvajiem aktiem neatbilst izglītības programmā noteiktajam;
* Pedagogi aktīvi iesaistās gan izglītības darbā, gan interešu izglītībā, gan dažādos projektos, tādējādi pārkāpjot Darba likumu;
* Netiek izvērtēta pašvaldības ieguldīto līdzekļu efektivitāt.

**Auditējamās struktūrvienības un institūcijas**

Pašvaldības struktūrvienība, kas atbild par pašvaldības izglītības pakalpojumu politikas izstrādi un īstenošanas uzraudzību, kā arī pašvaldības institūcijas, kas nodrošina izglītības pakalpojumu īstenošanu.

**Sākotnējais informācijas pieprasījums**

Iekšējā audita plānošanas posma informatīvais pieprasījums:

* pašvaldības institūciju saraksts, kas nodrošina izglītības pakalpojumus;
* pašvaldības izglītības institūciju darbības informācija;
* pašvaldības izglītības institūciju štatu saraksti un noslodzes;
* pašvaldības izglītības institūciju atlīdzības aprēķina kārtība;
* kārtība kā tiek nodrošināti atbalsta pakalpojumi pašvaldības izglītības institūcijām;
* pašvaldības nodrošinātie atbalsta pasākumi izglītības iestādēm, piemēram, brīvpusdienas, skolas autobusi, piemaksas pedagogiem un citi;
* izmantotās digitālās apmācības metodes un pašvaldības nodrošinātais atbalsts;
* pašvaldības izglītības iestāžu štatu saraksts..

*Informācijas pieprasījums attiecas uz Centrālās administrācijas struktūrvienību, kas ir atbildīga par izglītības jomas stratēģiju un tās īstenošanu, kā arī pašvaldības institūcijas, kas nodrošina izglītības pakalpojumus.*

*Kā iekšējā audita datu avots var tikt izmantotas IZM dažādās datu bāzes, piemēram, attiecībā uz pedagogu slodzēm. Iekšējiem auditoriem varētu nebūtu pieejas tiesības šīm datu bāzēm, tādēļ var tikt lūgts Centrālās administrācijas atbildīgo struktūrvienību nodrošināt nepieciešamo informāciju.*

*Izvērtējams vai visi informācijas pieprasījumi tiks adresēti Centrālās administrācijas struktūrvienībai vai arī informācija pa tiešo tiks pieprasīta no izglītības iestādēm.*

**Iekšējā audita uzdevums**

Izvērtēt, vai izglītības institūciju darbība tiek īstenota saskaņā ar normatīvā regulējuma prasībām un ir efektīva.

*Audita uzdevumā nav iekļauts izglītības institūciju atlīdzības sistēmas detalizēts audits (atlīdzības aprēķina testi), jo tas būtu skatāms kopā ar sporta un kultūras jomas atlīdzības sistēmas auditu, bet ieteicams audita jautājumos iekļaut sistēmas sākotnējo risku izvērtējumu un apzināt atlīdzības principus, lai izmantotu šo informāciju nākošo iekšējo auditu plānošanai.*

*Audita uzdevums saistībā ar normatīvā regulējuma prasībām īstenojams analizējot esošo praksi pret normatīvā regulējuma prasībām, bet efektivitātes izvērtējums veicot pašvaldības iestāžu izglītības iestāžu horizontālo analīzi, kā arī pēc iespējas salīdzinot ar citām pašvaldībām (noteikt kādam laika periodam piemēram 3 – 5 gadiem).*

**Iekšējā audita programma**

*Iekšējā audita programma, īstenojot iekšējo auditu, var tikt precizēta.*

|  |  |  |
| --- | --- | --- |
| **Audita jautājums** | **Audita kritērijs** | **Audita darba dokuments** |
| Vai pašvaldības institūcija (Centrālās administrācijas struktūrvienība vai atsevišķa iestāde), kas ir atbildīga par izglītības jomas politikas izstrādi plāno un uzrauga izglītības jomas aktivitātes?  Vai Centrālās administrācijas struktūrvienība ir izstrādājusi stratēģiju un seko līdzi tās ieviešanai? Vai visām iesaistītajām izglītības institūcijām tiek lūgts sagatavot darbības un attīstības plānus un vai tie ir apstiprināti? Vai tiek uzraudzīta šo plānu izpilde? | PL, PN, IL (17.pants) |  |
| Vai izglītības institūcijas un atbildīgā Centrālās administrācijas struktūrvienība regulāri atskaitās par savu darbību pašvaldības pastāvīgajām komitejām? Kāds ir pastāvīgo komiteju vērtējums? | PL |  |
| Vai ir veikts izglītības iestāžu tīkla izvērtējums, t.sk. no sniegtajiem pakalpojumiem un sociālās funkcijas (nodrošinot izglītības pakalpojumus tuvu dzīves vietai)?  Vai izglītības iestāžu tīkls ir izveidots ņemot vērā iedzīvotāju vajadzības un lai pildītu sociālās funkcijas? Vai tiek nodrošināta interešu izglītība? | PL |  |
| Vai izglītības iestādes un programmas ir akreditētas? | IL |  |
| Vai izglītības iestāžu īstenotā tarifikācija atbilst normatīvo aktu prasībām un atbilst izglītības programmā noteiktajam? | MK |  |
| Vai pedagogu slodzes iesaistoties izglītības iestāžu, interešu izglītības un projektu aktivitātēs ir saskaņā ar Darba likumu? | DL |  |
| Vai tiek nodrošināta dažāda veida izglītība, piemēram, pedagogu trūkuma dēļ netiek nodrošinātas apmācības eksaktajās zinātnēs? | Pašvaldības kārtība |  |
| Vai tiek vērtēta pašvaldības līdzekļu izmantošanas efektivitāte, piemēram, pašvaldībām veicot piemaksas skolotājiem, bet izglītības rezultāti nav uzlabojušies? | Pašvaldības kārtība |  |
| Pašvaldības izglītības iestāžu darbības efektivitātes izvērtējums, t.sk., dažāda statistiskā informācija, skolēnu skaits, skolotāju skaits, salīdzinājums pa štatu vietām, noslodzes, pašvaldības atbalsta mehānismi, atbalsta personāla skaits un kategorijas, piemērotie dažādie apmaksas mehānismi, utt. | Centrālās administrācijas un / vai izglītības iestāžu iesniegtā informācija |  |
| Pašvaldības izglītības iestāžu darbības efektivitātes izvērtējums, attiecībā uz to cik efektīvi tiek izmantotas jaunās tehnoloģijas apmācību procesu nodrošināšanā.  Izvērtēt vai tiek izmantotas vienotas lietotnes komunikācijai ar skolēniem un vecākiem, vai komunikācija ir savlaicīga un efektīva. | Centrālās administrācijas un / vai izglītības iestāžu iesniegtā informācija |  |
| Izvērtēt pašvaldības izglītības iestāžu nodrošinātos drošības pasākumus skolās, t.sk. skolas teritorijā, ceļu satiksmei ap skolu. | Centrālās administrācijas un / vai izglītības iestāžu iesniegtā informācija |  |
| Vai pašvaldība izvērtē izglītības iestāžu darbībā izmantoto nekustamo īpašumu, t.sk. nepieciešamās un veiktās investīcijas? | IL |  |
| Vai ir izveidota kārtība kā izglītības iestādes tiek finansētas no pašvaldības budžeta līdzekļiem? | IL |  |
| Vai tiek veikts izglītības iestāžu vadītāju darba novērtējums? | IL |  |
| Vai pašvaldība atbalsta pedagogu profesionālās meistarības pilnveidošanas pasākumus? | IL |  |
| Vai tiek efektīvi nodrošinātas atbalsta funkcijas izglītības iestādēm? | PN |  |
| Vai iedzīvotāji ir apmierināti ar izglītības iestāžu sniegto pakalpojumu kvalitāti? | Iedzīvotāju aptauju rezultāti, ko iesniedz Centrālās administrācijas atbildīgā institūcija |  |
| Vai nosakot izglītības iestāžu atlīdzību tiek ņemts vērā spēkā esošais normatīvais regulējums? Vai pašvaldība atbalsta un materiāli stimulē pedagogus? | MK noteikumi |  |

1. https://likumi.lv/ta/id/336956-pasvaldibu-likums [↑](#footnote-ref-2)
2. https://likumi.lv/ta/id/50759-izglitibas-likums [↑](#footnote-ref-3)
3. https://likumi.lv/doc.php?id=26021 [↑](#footnote-ref-4)
4. https://likumi.lv/ta/id/324332-par-izglitibas-attistibas-pamatnostadnem-20212027-gadam [↑](#footnote-ref-5)
5. https://www.izm.gov.lv/lv/profesiju-standarti [↑](#footnote-ref-6)
6. https://likumi.lv/ta/id/232795-kartiba-kada-aprekina-un-sadala-valsts-budzeta-merkdotaciju-pedagogu-darba-samaksai-pasvaldibu-izglitibas-iestades-kuras-isteno... [↑](#footnote-ref-7)
7. https://likumi.lv/ta/id/316968-kartiba-kada-valsts-finanse-darba-samaksu-pedagogiem-privatajas-izglitibas-iestades [↑](#footnote-ref-8)
8. https://likumi.lv/ta/id/283672-specialas-izglitibas-iestazu-internatskolu-un-visparejas-izglitibas-iestazu-specialas-izglitibas-klasu-grupu [↑](#footnote-ref-9)
9. https://likumi.lv/ta/id/345036-grozijumi-ministru-kabineta-2016-gada-15-julija-noteikumos-nr-477-specialas-izglitibas-iestazu-un-visparejas-izglitibas-iestazu... [↑](#footnote-ref-10)
10. https://www.vestnesis.lv/op/2016/140.8 [↑](#footnote-ref-11)
11. https://www.vestnesis.lv/op/2016/140.4 [↑](#footnote-ref-12)
12. https://likumi.lv/ta/id/229913-noteikumi-par-pedagogu-profesiju-un-amatu-sarakstu [↑](#footnote-ref-13)
13. https://likumi.lv/ta/id/325295-visparejas-izglitibas-iestazu-un-profesionalas-izglitibas-iestazu-pedagogiska-procesa-un-eksaminacijas-centru-profesionalas-kvalifikacijas-ieguves-organizesanai-obligati-nepieciesama-dokumentacija [↑](#footnote-ref-14)
14. https://likumi.lv/ta/id/291004-noteikumi-par-profesiju-klasifikatoru-profesijai-atbilstosiem-pamatuzdevumiem-un-kvalifikacijas-pamatprasibam [↑](#footnote-ref-15)
15. https://likumi.lv/ta/id/301572-noteikumi-par-pedagogiem-nepieciesamo-izglitibu-un-profesionalo-kvalifikaciju-un-pedagogu-profesionalas-kompetences-pilnveides-kartibu [↑](#footnote-ref-16)
16. https://likumi.lv/ta/id/316968-kartiba-kada-valsts-finanse-darba-samaksu-pedagogiem-privatajas-izglitibas-iestades [↑](#footnote-ref-17)
17. https://likumi.lv/ta/id/324332-par-izglitibas-attistibas-pamatnostadnem-20212027-gadam [↑](#footnote-ref-18)
18. https://likumi.lv/ta/id/333475-kartiba-kada-aprekina-un-sadala-valsts-budzeta-merkdotaciju-pedagogu-darba-samaksai-pasvaldibu-visparejas-izglitibas-iestades-un-valsts-augstskolu-visparejas-videjas-izglitibas-iestades [↑](#footnote-ref-19)
19. <https://likumi.lv/ta/id/283667-pedagogu-darba-samaksas-noteikumi> [↑](#footnote-ref-20)
20. https://likumi.lv/ta/id/67750-kartiba-kada-aizpildamas-iesniedzamas-registrejamas-un-glabajamas-valsts-amatpersonu-deklaracijas-un-aizpildami-un-iesniedzami [↑](#footnote-ref-21)
21. https://likumi.lv/ta/id/232795-kartiba-kada-aprekina-un-sadala-valsts-budzeta-merkdotaciju-pedagogu-darba-samaksai-pasvaldibu-izglitibas-iestades-kuras-isteno... [↑](#footnote-ref-22)
22. https://likumi.lv/ta/id/316968-kartiba-kada-valsts-finanse-darba-samaksu-pedagogiem-privatajas-izglitibas-iestades [↑](#footnote-ref-23)
23. https://likumi.lv/ta/id/283674-grozijumi-ministru-kabineta-2007-gada-2-oktobra-noteikumos-nr-655-noteikumi-par-profesionalas-izglitibas-programmu-istenosanas-... [↑](#footnote-ref-24)
24. [Pašvaldību rokasgrāmata | Valsts Kontrole (lrvk.gov.lv)](https://lrvk.gov.lv/lv/revizijas/pasvaldibam/pasvaldibu-rokasgramata) [↑](#footnote-ref-25)